# ***Csanytelek Község Önkormányzata Jegyzőjétől***





***6647 Csanytelek, Volentér János tér 2.***

## ***🖀: 63/578-512 Email: jegyzo@csanytelek.hu***

CS/2675-3/2020.

**Á l t a l á n o s i n d o k o l á s**

**az épített és természeti környezet védelméről szóló**

**25/2012. (XI. 16.) önkormányzati rendelet módosításáról szóló**

**../2020. (XI. .. .) önkormányzati rendelet-tervezetéhez**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kattv.) felhatalmazása alapján a Kormány 478/2020. (XI. 3.) Korm. rendelet 1. §-ában *veszélyhelyzetet hirdetett ki 2020. november 4. napjától* Magyarország egész területére, a koronavírus világjárvány következményeinek elhárítása és a magyar állampolgárok egészségének és életének megóvása érdekében. A Kattv. 46. § (4) bekezdése rendelkezése **értelmében a veszélyhelyzet ideje alatt a települési önkormányzat képviselő-testülete feladat- és hatáskörét a polgármester gyakorolja**. Ez azt eredményezi, hogy a Képviselő-testület nem ülésezik, nem hoz döntést, míg Bizottságai Tagjai elektronikus úton mondanak véleményt az adott előterjesztésről, ezzel segítve elő a polgármester úr döntését. Ennek megfelelve kerül sor a tárgyban döntéshozatalra.

A jogalkotásról szóló 2010. évi CXXX. törvény (a továbbiakban: Jat.) 18. § (1) bekezdése úgy rendelkezik, hogy az önkormányzati rendeletek előkészítője (a jegyző) köteles a rendelet-tervezethez indokolást fűzni, melyben azokat a *társadalmi, gazdasági, szakmai okokat és célokat kell bemutatnia,* amelyek a javasolt szabályozást szükségessé teszik, továbbá a jogi szabályozás várható kihatásait és a tárgyi rendelet-tervezethez csatolt tárgyi indokolás közzétételének szükségességére vonatkozó álláspontját a környezet védelmének általános szabályairól szóló 1995. évi LIII. törvény rendelkezéséhez igazodva.

Az önkormányzati rendelet jelölése a hatályos önkormányzati rendeletbe foglalt SZMSZ szerint történik, amely a Jat. és annak végrehajtására kiadott IRM rendeletem alapul, melynek lényege, hogy *önkormányzati rendeletet módosítani kizárólag önkormányzati rendelettel lehet,* tehát így az önkormányzati rendelet kiadására is a Képviselő-testület jogosult annak ellenére, hogy ebben a veszélyhelyzetben a polgármester fog eljárni

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *akkor nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható.* Tekintettel arra, hogy a tárgyi rendeletet módosító rendelet hatályon kívül helyezi az eddigi gyakorlatban engedéllyel alkalmazott *avar és kerti hulladék égetését jövő év január 01 napjával,* erről való lakossági tájékoztatás elengedhetetlen, ezért ***a tárgyi indokolás közzétételét indokoltnak tartom,*** melynek vélelmezett következményeit az előzetes hatásvizsgálatban részletezem.

A beterjesztett rendelet-tervezet gyakorlatilag olyan jogszabály, amely jogalkotási felhatalmazás megvonása miatt az eddig avar és kerti hulladék égetésére módot adó lehetőség szabályozását vonja meg az önkormányzatoktól, ezzel közvetlenül állampolgári jogokat és kötelezettséget érintve tiltja meg eddig jogszabályon alapuló tevékenység végzését, melynek hatálya az egész ország területére kiterjed.

Az Alaptörvény 32. cikk (1) bekezdés a) pontja értelmében a képviselő-testület *felhatalmazás alapján hatáskörében eljárva önkormányzati rendeletet alkot,* amely nem csak jogosultság, hanem a Jat. 5. § (8) bekezdése szerinti kötelezettség is, miszerint a jogalkotásra felhatalmazott köteles az adott jogszabályt megalkotni.

Az Alaptörvény 32. cikk (3) bekezdésében írtakra is figyelemmel - miszerint önkormányzati rendelet nem lehet ellentétes más jogszabállyal – indokolt a tárgyi rendelet-tervezet benyújtása, tekintettel arra, hogy a testület az épített és természeti környezet védelméről szóló 25/2012. (XI. 16.) szám alatt kiadott önkormányzati rendeletében az avar és kerti hulladék égetésére adott módot, melyet a központi jogalkotó 2020. január 1 napjától Magyarország területén tilalmaz, így az eltér a hatályos önkormányzati rendeletben írtaktól.

**R é s z l e t e s i n d o k o l á s**

E rendelet-tervezet bevezető-része *azon jogszabályi helyek megjelölését* tartalmazza, amelyek az önkormányzat képviselő-testülete számára a *jogalkotás törvényi kellékeként tárgykörben* a környezet védelmének általános szabályairól szóló 1995. évi LIII. törvény és a természet védelméről szóló 1996. évi LIII. törvény módosításáról

szóló 2020. évi LI. törvény 7. § (2) bekezdés b) pontja szerinti felhatalmazása alapján *származékos jogalkotói hatáskörben eljárva jogosít az önkormányzati rendelet megalkotására, a jogalkotásra való felhatalmazás hatályon kívül helyezésével*, továbbá az Alaptörvény 32. cikk (1) bekezdés a) pontja alapján. A környezet védelmének általános szabályairól szóló 1995. évi LIII. törvény 46. § (1) bekezdés c) pontja, a Magyarország helyi önkormányzatairól

szóló 2011. évi LXXXIX. törvény 13. § (1) bekezdés 11. pontja és a jogalkotásról szóló 2010. évi CXXX. törvény 5. § (8) bekezdése, továbbá a Katv. 46. § (4) bekezdése szerinti *feladatköre* gyakorlásával, az

önkormányzat szervezeti és működési szabályzata értelmében érintett *bizottságok tagjainak e-mailben leadott véleményének kikérése* mellett hozta meg rendelkezését.

**1. §**

A módosító rendelkezések keretében az épített és természeti környezet általános védelméről szóló 25/2012. (XI. 16.) önkormányzati rendelet (a továbbiakban: R) 2. §-a ( mind a hat bekezdése) *hatályát veszti 2021. január 01. napjával.*

**2. §**

A tárgyi módosító rendelet *záró rendelkezése* az IRM rendelet 78. §-ában szabályozott módon tartalmazza *a rendelet hatályba* *léptetése időpontját és a hatályba lépésre utaló szöveget és annak alaprendeletbe való beépülésére tekintettel hatályon kívül helyezését.*  A jogszabály kihirdetése és hatályba léptetése közötti időszak elegendő, mivel a rendelet végrehajtására rendelkezésre álló idő elegendő az érintettek számára, hiszen az egész országra kiterjed a törvény általi tilalomra vonatkozó tájékoztatás. E rendelet-tervezet hirdetményben való közzététele biztosított volt, iránta a település lakossága részéről érdeklődés nem mutatkozott. *A tárgyi rendelet hatályba léptetése feltételhez nem kötött,* határozott időpontjaként: *2021. január 01. napját* jelölte meg a jogalkotó, melyet a jogelvekhez és a hatósági eljárási határidőkhöz való igazodás indokol. Az önkormányzati rendelet az önkormányzat honlapján és a Nemzeti Jogszabálytárban elérhető, a községi könyvtárban és a hivatalban megtekinthető. A település lakossága a havonta megjelenő helyi lapban, a Csanyi Hírmondóban kap jegyzői tájékoztatást az önkormányzati rendelet hatályba lépéséről. A *tárgyi rendelet hatályon kívül helyező* *rendelkezése* a jogszabályszerkesztésről szóló hatályos jogszabályban foglaltakhoz igazodik. A záró rendelkezések között kapott helyet az *önkormányzati rendelet aláírására jogosítottak neve és tisztsége, a záradék szövege, amely az önkormányzati rendelet kihirdetése időpontját az önkormányzat szervezeti és működési szabályzatában meghatározott formátumban tartalmazza.*

C s a n y t e l e k, 2020. november 9..

Tisztelettel:

……………………………….

Kató Pálné jegyző